Kang Kek Iew
<s>Kang Kek Iew (kmerski: កាំង ហ្គេកអ៊ាវ; Choyaot, 17. studenog 1942. – Phnom Penh, 2. rujna 2020.) bio je kambodžanski komunistički službenik i pripadnik Crvenih Kmera, najpoznatiji kao upravitelj Sigurnosnog zatvora 21 (S-21), najzloglasnijeg zatvora iz perioda Demokratske Kampućije.</s><s>Za vrijeme njegova upravljanja sigurnosnom službom (Santebal), više od 10,000 ljudi je uhapšeno, mučeno i ubijeno diljem "centara za preodgoj" (jer zemlja službeno nije imala zatvore), najzloglasniji među kojima je bio upravo Kangov S-21.</s><s>Tokom karijere je koristio pseudonim Drug Duch ili Deuch (kmerski: មិត្តឌុច).</s>

<s>Rodio se 1942. godine u selu Choyaot, u obitelji kineskog porijekla.</s><s>Tokom života je u nekoliko navrata mijenjao ime.</s><s>Bio je izvrstan učenik, a poseban interes je razvio prema matematici, koju je od 1966. godine i predavao.</s><s>Sljedeće godine pridružio se partiji, prvi doticaj s čijim je idejama imao tokom priprema za profesorsku licencu na Pedagoškom institutu od 1964. godine; tamo je upoznao i Son Sena, jednog od istaknutih Crvenih Kmera, koji će kasnije postati njegov direktni nadređeni.</s><s>Nakon hapšenja trojice njegovih učenika, Kang je pobjegao s Crvenim Kmerima, ali je nakon par mjeseci uhapšen i mučen od strane Sihanoukove policije zbog propagiranja komunizma.</s><s>Sljedeće dvije godine će, bez ikakvog suđenja, provesti u zatvoru.</s><s>Oslobođen je tek nakon puča 1970. godine, kada je Lon Nol dao opću amnestiju svim političkim zatvorenicima; tada ponovo odlazi u bazu Crvenih Kmera, ovoga puta u Kardamonske planine blizu tajlandske granice.</s>

<s>Kang je aktivno sudjelovao u gerilskim aktivnostima Crvenih Kmera tokom građanskog rata.</s><s>Uzevši nom de guerre Drug Duch, Kang je ubrzo postao šef sigurnosnih službi Crvenih Kmera, što je bila pozicija na koju ga je imenovao Vorn Vet.</s><s>Duch je ubrzo, u amleanškim šumama, uspostavio svoj prvi zatvor, M-13, a dvije godine kasnije i M-99.</s><s>To su bili prvi sigurnosni zatvori utemeljeni od strane Crvenih Kmera, a koji će se za vrijeme Demokratske Kampućije osnivati diljem zemlje.</s><s>U svojstvu šefa sigurnosti, Duch je, uz pomoć drugova Chana (Mam Nai) i Pona (Tang Sin Hean), usavršio ispitivačke tehnike i torturu (posebice izgladnjivanje), glavne odlike sustava u kasnijem periodu, te je efikasno provodio čistke među Crvenih Kmerima, proganjajući stvarne, ali i fiktivne neprijatelje u redovima pokreta.</s><s>Tadašnji zatvori bili su, u velikom dijelu, ispunjeni upravo članovima Crvenih Kmera.</s>

<s>U ovom se periodu oženio s Chhim Sophal, krojačicom koja je bila dio pokreta.</s><s>Imali su četvero djece.</s>

<s>Nakon što su Crveni Kmeri u travnju 1975. godine preuzeli vlast u državi, Santebal je započeo s procesom uspostave zatvora diljem zemlje.</s><s>Među cca. 150 zatvora, najvažniji je bio S-21 (Tuol Sleng), u Phnom Penhu, koji je ujedno bio i centar sigurnosnih službi.</s><s>Inicijalno zamjenik In Lona, Kang je u ovom periodu pismeno zatražio premještaj u industrijski sektor, ali je bio odbijen.</s><s>Ubrzo je umjesto njega premješten In, dok je Kang postao upravitelj Tuol Slenga.</s><s>U svojstvu upravitelja zatvora S-21, Kang je bio zadužen za eliminaciju onih faktora koji su se smatrali protudržavnima, bilo da su oni to doista bili, ili im se ta etiketa samo pripisivala.</s>

<s>Kang je bio izrazito pedantan upravitelj zatvora te je osobno vodio bilješke o mučenjima i egzekucijama.</s><s>Prema bilješkama sačuvanim iz zatvorskih arhiva, vidi se da je bio u redovnom kontaktu s Angkarom te kako su zatvorenici (među kojima je bilo i žene i djece) korišteni i za medicinske eksperimente ili za transfuziju krvi ranjenim vojnicima.</s><s>Za egzekucije je koristio izrate poput "razbiti na komadiće", ili "razbiti", ili "odvesti na pogubljenje".</s><s>Njegove efikasne metode impresionirale su Angkar te je ubrzo imenovan šefom Santebala.</s><s>Kako su godine prolazile, sve je više pripadnika Crvenih Kmera, žrtava čistki, dolazilo kod Ducha, a među njima je bio i njegov bivši šef, In Lon.</s><s>Dana 6. siječnja 1979., dan prije nego je vijetnamska vojska ušla u Phnom Penh, Duch je dobio naredbu da pobije sve preostale zatvorenike u Tuol Slengu.</s><s>Prije nego je pobjegao, pobrinuo se da naredba buda izvršena, međutim nije uspio uništiti cjelokupnu arhivu; bio je jedan od posljednjih partijskih dužnosnika koji je napustio Phnom Penh.</s>

<s>Kang je u svibnju 1979. godine došao do tajlandske granice.</s><s>Kada se pridružio ostalim Crvenih Kmerima, Nuon Chea ga je degradirao jer nije uspio uništiti zatvorske arhive.</s><s>U narednim godinama se posvetio intelektualnom radu - naučio je tajlandski i engleski te je predavao engleski, matematiku i kmerski jezik.</s><s>Nakon Pariškog mirovnog sporazuma 1991. godine, povukao se u maleno mjesto blizu tajlandske granice i tu živio s obitelji, radeći kao profesor u lokalnoj školi.</s><s>Nakon nikad razjašnjenog ubojstva svoje supruge 1995. godine, za koje je sumnjičio Pol Pota, Kang se preselio s djecom u Svay Chek, gdje je također dobio profesorsko mjesto.</s><s>U tom je periodu prešao i na kršćanstvo, postavši pastor u okolici Battambanga; kada je njegov pravi identitet otkriven, prihvatio je premještaj u Samlaut.</s>

<s>Nakon frakcioniranja među preostalim Crvenim Kmerima, Kang je, bojeći se za svoj život, s obitelji pobjegao u Tajland.</s><s>U Kambodžu se vratio 1998. godine.</s><s>Naredne godine je dao intervju za Far Eastern Economic Review te se, nakon njegova objavljivanja, predao vlastima.</s><s>U srpnju 2007. godine, Kang Kek Iew je postao prvi dužnosnik Crvenih Kmera optužen pred Kambodžanskim tribunalom.</s><s>Izrazio je kajanje te je surađivao sa sudom, predavši čak i zahtjev za puštanje na slobodu, ali koji je bio odbijen.</s><s>Inicijalno je osuđen na 35 godina zatvora za zločine protiv čovječnosti, mučenja i ubojstva, ali je žalbeni sud preinačio kaznu na doživotni zatvor.</s><s>Preminuo je 2. rujna 2020. godine u bolnici u Phnom Penhu.</s>

<s>Reference</s>

<s>Vanjske veze</s>

<s>Case information at the Extraordinary Chambers in the Courts of Cambodia 
 Original judgement 
 Appeal judgement
 "My Savior, Their Killer" New York Times Op-Ed by François Bizot – a (French) former prisoner of Duch's
 1999 BBC article on Duch's capture
 A short review of Nic Dunlop's book about Duch – The Lost Executioner
 IT Conversations: Nic Dunlop Podcast interview of Nic Dunlop, Photojournalist, discussing how he found Kang Kek Iew
 Experience: I tracked down a man who killed 14,000 people Nic Dunlop talks about tracking down Duch
 The Killer and the Pastor  Time magazine article about Duch's conversion to Christianity
 S-21 Prison photographs Original photographs from Tuol Sleng/S-21 prison</s>

<s>Kambodžanski političari
Crveni Kmeri
Osuđeni za ratne zločine</s>

